Maatietopalvelu

Kyselyvastaus

**Asiakirjan tunnus:** KT827

**Päivämäärä**: 26.3.2024

**Julkisuus:** Julkinen

**Ruanda / Ruandan Nyarugengen vankilassa (Prison 1930) vankeihin kohdistuneet oikeudenloukkaukset ja teloitukset vuosina 1996-1999**

**Rwanda / Human rights violations and executions against prisoners of Nyarugenge prison (“Prison 1930”) in 1996-1999**

Kysymykset

1. Onko Ruandan Nyarugengen vankilassa (Prison 1930) vankeihin kohdistunut oikeudenloukkauksia ja teloituksia vuosina 1996-1999?  
  
2. Onko edellä mainittuja raportoituja teloituksia tapahtunut ruandalaisen oikeuslaitoksen määrääminä tai fasilitoimana?

Questions

1.Have there been reports of human rights violations and executions against prisoners of the Nyarugenge Prison (also known as “Prison 1930”) in 1996-1999?  
  
2. Have executions (if reported) taken place in accordance to or been facilitated by Rwandan authorities, i.e. judiciary?

# Onko Ruandan Nyarugengen vankilassa (Prison 1930) vankeihin kohdistunut oikeudenloukkauksia ja teloituksia vuosina 1996-1999?

Tässä vastauksessa käsitellään Ruandan kansanmurhan (1994) jälkeisiä, nykyisen presidentin Paul Kagamen johtaman hallituksen (Rwandan Patriotic Front / RPF) ja sen turvallisuusjoukkojen vuosina 1996-1999 suorittamia oikeudenloukkauksia Ruandassa ja jossain määrin naapurivaltioiden (erit. Kongon demokraattisen tasavallan[[1]](#footnote-1)) alueella. Vastauksessa keskitytään nimenomaan tutsihallinnon suorittamiin oikeudenloukkauksiin, eikä sen tarkoituksena ole vähätellä 500 000–1 000 000 ihmisen (pääasiassa tutseja ja maltillisia hutuja) kuolemaan johtanutta, vuoden 1994 kansanmurhaa. Em. tarkastelujaksolla on raportoitu myös lukuisia hutukapinallisten, hutuista muodostuvien ääriryhmittymien (erit. interahamwe) ja Ruandan armeijan entisten FAR-joukkojen suorittamia, erityisesti tutsisiviileihin kohdistuneita oikeudenloukkauksia ja kostoiskuja Ruandassa ja sen naapurimaissa Burundissa ja Kongon demokraattisessa tasavallassa; näistä välikohtauksista löytyy tarkempaa tietoa mm. Yhdysvaltain ulkoasiainministeriön (USDOS) vuosien 1996–1999 tapahtumia käsittelevistä ihmisoikeusraporteista[[2]](#footnote-2), eikä niitä käsitellä tässä vastauksessa. RPF:n toimintaa Afrikan suurten järvien alueella ja erityisesti Burundin sisällissodassa käsitellään myös maatietopalvelun kyselyvastauksessa ”Burundi / Burundin pääkaupungissa Bujumburan alueella toimineet tutsi-militiat vuosina 1990-1994 ja niiden toiminta Burundin ja Ruandan sisällissodissa” (julkaistaan maaliskuussa 2024). Ruandan nykyisten asevoimien (RDF) osallisuutta Kongon demokraattisen tasavallan alueella toimivan M23-kapinallisryhmittymän tukijana on käsitelty maatietopalvelun kyselyvastauksissa ”Kongon demokraattinen tasavalta / Pohjois-Kivun, Etelä-Kivun ja Iturin turvallisuustilanteiden kehitys 2020–2023 sekä humanitaarinen tilanne, ruandalaistaustaisiin (banyarwandat, banyamulenget) kohdistuneet oikeudenloukkaukset; pakkorekrytointi” (päivätty 24.10.2023) ja ”Ruanda / Gakon sotilasakatemia” (päivätty 7.7.2023). Nämä vastaukset ovat saatavilla Tellus-maatietokannassa.

**Ruandan kansanmurhasta ja RPF-kapinallisryhmittymän/puolueen toiminnasta yleisesti**

Ruandan kansanmurha alkoi 6.4.1994 ja jatkui noin sata päivää. Kansanmurhan aikana äärihutut (*Interahamwe*) ja Ruandan hallituksen joukot surmasivat noin sadan päivän aikana eri arvioiden mukaan 500 000[[3]](#footnote-3)–1 000 000[[4]](#footnote-4) tutsia ja maltillista hutua. Foreign Policy -sivustolla julkaistun asiantuntija-analyysin (Dizolele) mukaan kansanmurhasta selvinneiden elämä jatkui myös kansanmurhan loputtua eloonjäämiskamppailuna väestön joukkosiirtymien ja kurjuuden keskellä. Ruandan tapahtumat vaikuttivat merkittävästi myös alueen muiden maiden sisäpoliittisiin kehityskulkuihin mm. Ugandassa, Burundissa, Kongossa ja Tansaniassa. Ruandan kansanmurhan seuraukset vaikuttavat kirjoittajan mukaan vielä tänäkin päivänä keskisen Afrikan alueella maan sisäisesti siirtymään joutuneiden (internally displaced persons / IDP) ja pakolaisten elämään.[[5]](#footnote-5) Kansanmurha toteutettiin systemaattisesti, aiemmin laaditun ja huolellisen suunnitelman perusteella, ja sen suunnittelusta olivat vastuussa Ruandan hutuhallinnon kansallisen ja paikallistason korkea-arvoiset virkamiehet, armeija (FAR / Forces armées rwandaises), presidentin kaarti ja valtapuolue MRND (*Mouvement Révolutionnaire pour le Développement*). Aseellisia puolisotilaallisia huturyhmittymiä oli alettu koota, kouluttaa ja aseistaa ja vuoden 1990 alkupuolella. Huomionarvoista on, että varsinaisesta tappamisesta vastasivat pitkälti interahamwe-ryhmittymät ja pohjoisen hutuista koostuvan presidentin kaartin sotilaat, jotka oli koulutettu tukemaan interahamweja kansanmurhan toteuttamisessa. Asiantuntija-arvioiden mukaan kansanmurhan toteuttamiseen tarvittu valtiokoneisto oli paikallaan jo vuonna 1992, ja sen tasot olivat (Lemarchandin mukaan) seuraavat: 1) presidentti Juvénal Habyarimanan lähipiiri ja korkein eliitti; 2) maaseutualueiden organisaattorit (n. 200-300), jotka koostuivat kunta- ja prefektuuritason virkamiehistä kuten kunnanjohtajista, pormestareista ja valtuustojen jäsenistä; 3) varsinaiset kansanmurhan toteuttajat: *Interahamwe-*ryhmät (n. 30 000 jäsentä) sekä 4) presidentin kaarti (Presidential Guard).[[6]](#footnote-6) Myös kymmenet tuhannet tavalliset hutusiviilit osallistuivat kansanmurhaan.[[7]](#footnote-7)

Kansanmurhaa seuranneina vuosina (erit. 1994–1999) myös Ruandan nykyinen tutsihallinto (valtapuolue RPF ja sen aseellinen siipi RPA[[8]](#footnote-8)) syyllistyi merkittäviin ihmisoikeusrikkomuksiin ja joukkomurhiin kostaessaan kansanmurhaan syyllistyneille hutuille[[9]](#footnote-9), erityisesti Kongon sotien aikaan Kongon maaperällä.[[10]](#footnote-10) RPF:n ja nykyisen tutsihallinnon suorittamat joukkomurhat ovat jääneet vähemmälle huomiolle, ja näiden ihmisoikeusrikosten uhrien määrää on vaikea arvioida. Human Rights Watch (HRW / 28.3.2014) -ihmisoikeusjärjestö puhuu ”tuhansista, pääosin hutusiviileistä”; Independent -uutismedia siteeraa ranskalaista ”Libération” -sanomalehteä ja arvioi kostoiskujen uhrimääräksi ”yli 100 000”.[[11]](#footnote-11) Van Reybrouck (2014) siteeraa Prunieria (2009), jonka arvion mukaan jopa 200 000–300 000 hutusiviiliä surmattiin Kongon sisällissodan aikana Kongossa tapahtuneissa RPF:n kostoiskuissa.[[12]](#footnote-12) Vuonna 2000 julkaistun tutkimusartikkelin (Kisangani) mukaan ensimmäisen Kongon sodan aikana Kongon pakolaisleireillä surmattiin n. 232 000 hutusiviiliä.[[13]](#footnote-13)

Hintjens ja van Oijen toteavat kollektiivista kieltämistä Ruandan kansanmurhan kontekstissa käsittelevässä blogikirjoituksessaan, että Ruandan nykyhallintoon kohdistuva aito kritiikki saatetaan tukahduttaa kansanmurhan kieltämisen kriminalisoivaan lainsäädäntöön vedoten, ja hallituksenvastaisia mielipiteitä esittävät henkilöt saattavat joutua syytetyiksi ns. väärin perustein. RPF:n suorittamia sotarikoksia on tutkittu vain vähän, ja vain harvat RPF-sotilaat ovat joutuneet vastuuseen esim. hutusiviileihin Ruandan sisällissodan tai ensimmäisen Kongon sodan aikana kohdistuneista oikeudenloukkauksista kuten joukkomurhista. Myös YK on – monien lähteiden mukaan perustellusti – syyttänyt Paul Kagamen tutsihallintoa ihmisoikeusrikoksista, ml. edellä mainituista hutupakolaisten joukkomurhista Kongon maaperällä vuosina 1996–1997. Lisäksi kansanmurhasta selvinneitä ja Kagamen hallinnolle läheisiä tutsivaikuttajia, esim. tunnettu muusikko Kizito Mihigo on tapettu, kadonnut tai kuollut epämääräisissä olosuhteissa Kagamen hallinnon aikana. Kirjoittajien mukaan Kongoon vuoden 1994 kansanmurhaa panneiden hutujen kokemat oikeudenloukkaukset ja RPF-joukkojen suorittamat uudet joukkomurhat Kongossa, erityisesti itä-Kongon pakolaisleireillä ja pakolaisten pakoreittien varrella, ovat jääneet vaille laajempaa kansainvälistä tunnustusta, mikä vaikeuttaa yhteisymmärrystä Ruandan kansanmurhan jälkeisessä etnisessä todellisuudessa. Kirjoittajien mukaan kestävä anteeksianto ja sovinnonteko edellyttää molemminpuolisten rikosten tunnustamista ja tunnistamista, mutta toisaalta kansanmurhan kieltäminen ei myöskään kuulu kestäviin keinoihin.[[14]](#footnote-14)

Myös Foreign Policy -sivustolla toukokuussa 2021 julkaistun asiantuntijakirjoituksen (Dizolele) mukaan Ruandan nykyhallinto on systemaattisesti kieltänyt syyllistyneensä sotarikoksiin kongolaisten liittolaistensa tuella Kongon sodissa vuosina 1996–2003, ja Dizolelen mukaan Kagamen hallinnon asenne estää mm. Kongon ja Ruandan diplomaattisuhteiden ylläpitämisen ja kehittämisen sekä taloudellisen yhteistyön. Artikkelissa viitataan Michaela Wrongin julkaisemaan kirjaan, jossa mainitaan useita korkean profiilin ruandalaisia nykyvaikuttajia ja tutsipuolueen kannattajia, jotka ovat sittemmin joutuneet Kagamen hallinnon epäsuosioon ja sen jälkeen salamurhien tai murhayritysten kohteiksi sekä kotimaassaan että maanpaossa. Yksi myös kansainvälistä huomiota herättänyt esimerkki oli Ruandan tiedustelupalvelun entinen johtaja, kenraali Patrick Karegeya, joka joutui salamurhan uhriksi Etelä-Afrikassa joulukuussa 2013. Karegeya, joka siirtyi sotilasuransa jälkeen poliittiseen oppositioon, pakeni Ruandasta vuonna 2007 ja joutui sittemmin niiden käytäntöjen uhriksi, joita oli itsekin puolustanut. RPF:n näkökulmasta katsottuna Ruandan sisäisen turvallisuuden ja puolustusjärjestelmien asiantuntijana Karegeya oli uhka maan sisäiselle turvallisuudelle ja nykyhallinnolle. Karegeya oli mukana perustamassa RNC-oppositioliikettä (The Rwanda National Congress), jolla oli myös aseellista kapinallistoimintaa Kongossa.[[15]](#footnote-15) Myös RNC:n toinen perustaja, entinen Ruandan armeijan esikuntapäällikkö, kenraali Kayumba Nyamwasa joutui murhayrityksen kohteeksi Etelä-Afrikassa vuonna 2010. Ruandan johtavat ministerit ja presidentti Kagame esittivät Kareageyan murhan jälkeen tätä kritisoivia näkemyksiä julkisissa puheissaan, ja Kagame julisti puheessaan kaikkien isänmaata vastaan juonittelevien henkilöiden ”maksavan kovan hinnan toiminnastaan ja [kostotoimien] olevan vain ’ajan kysymys’”. HRW:n syyskuussa 2019 julkaiseman kannanoton mukaan ruandalaiset oppositiotoimijat joutuvat säännöllisesti uhkailujen kohteiksi, ja viranomaiset laiminlyövät säännönmukaisesti tutkinta- ja syytteeseenpanovastuunsa em. rikostapauksissa. Myös Karegeyan ja Nyamwasan tapausten käsittely viivästyi ja alkoi vasta viisi vuotta Karegeyan kuoleman jälkeen Etelä-Afrikassa. HRW:n mukaan oli ilmeistä, että Ruandan hallitus oli yhteydessä em. tapauksiin.[[16]](#footnote-16)

Myös uskonnolliset toimijat ovat joutuneet Kagamen hallinnon suorittamien mielivaltaisten tappojen uhreiksi. Esimerkiksi 5.6.1994 RPF:n taistellessa Ruandan hutuhallintoa vastaan Kabgayissa murhattiin kolme katolilaista piispaa, 9 pappia, yksi veljeskunnan jäsen ja kaksi siviiliä. Uhrit oli siirretty Kabgayin valloituksen jälkeen Ruhangoon ja sen jälkeen Gakurazoon. Murhat tapahtuivat RPF-kenraali Fred Ibingiran valvonnassa. Lapsena välikohtauksessa menettäneen silminnäkijän mukaan oli ilmeistä, että Ibingira oli saanut ohjeet tappamiseen suoraan RPF:n johtajalta Paul Kagamelta. Vuonna 2008 Kigalin sotilastuomioistuimessa järjestettiin tapaukseen liittyvä näytösoikeudenkäynti, jossa Gakurazon murhiin syyllistyneet korkea-arvoiset sotilaat tuotiin oikeuden eteen. Presidentti Kagame oli kiirehtinyt oikeudenkäynnin järjestämistä, koska Arushasta käsin toimiva ICTR (YK:n kansainvälinen Ruanda-tuomioistuin, engl. International Criminal Tribunal for Rwanda) ks. myöhemmin tässä vastauksessa) oli Human Rights Watch (HRW) -ihmisoikeusjärjestön painostuksen seurauksena alkanut kiinnostua tapauksesta. Kaksi neljästä syytetystä (joille syyttäjä oli vaatinut elinkautista vankeusrangaistusta) vapautettiin syytteistä, ja kahdelle syytetylle langetettiin kahdeksan vuoden vankeusrangaistukset suoritettavaksi ns. turvavankiloissa. Medium-uutissivustolla julkaistussa artikkelissa luetellaan myös useita muita, RPF:n suorittamiksi epäiltyjä uskonnollisiin toimijoihin kohdistuneita, vuosina 1994–1998 Ruandassa raportoituja joukkomurhia. Lisäksi RPF:n on epäilty suorittaneen vastaavia, kymmenien pappien ja nunnien kuolemaan johtaneita joukkomurhia sekä uskonnollisten johtajien katoamis- ja vangitsemistapauksiin myös Kongossa.[[17]](#footnote-17)

The Guardian -lehdessä vuonna 2010 julkaistussa artikkelissa käydään läpi YK:n Kagamen tutsihallinnolle esittämiä syytöksiä RPF:n kostoiskuista Kongon sodissa vuosina 1996–2003. YK:n mukaan sekä Kongossa asuvat hutusiviilit että ruandalaiset hutut joutuivat RPF:n kostoiskujen kohteiksi Kongossa. Kongosta on löytynyt lukuisia joukkohautoja, ja todistajanlausunnot kertovat, että tutsit tappoivat kongolaisia hutuja samanlaisin keinoin kuin hutut tutseja Ruandassa. Satojen hutujen joukkomurhia on raportoitu ensimmäisen Kongon sodan aikaan (1996–1997) mm. Rutshurussa (vuonna 1996)[[18]](#footnote-18) sekä mm. Kisanganissa ja Tingi-Tingissä (vuonna 1997).[[19]](#footnote-19) Lisäksi Ruandan tutsihallinnon tukemat RCD- (*Rassemblement Congolais pour la Démocratie*) ja CNDP (*Conseil national pour la défense du peuple*) -tutsikapinallisryhmittymät ovat syyllistyneet tuhansien kongolaisten siviilien joukkomurhiin ja kylien tuhoamiseen mm. Kasikassa (RCD / 1998)[[20]](#footnote-20), Makobolassa (RCD / 1998)[[21]](#footnote-21) ja Kiwanjassa (CNDP / 2008)[[22]](#footnote-22).

UNHCR:n 11.10.1994 julkaiseman, Burundissa, Tansaniassa ja Zairessa oleskelevien ruandalaispakolaisten varhaista kotiinpaluuta käsittelevän lausunnon mukaan UNHCR:n haastattelemien, pääosin hutujen etniseen ryhmään kuuluneiden pakolaisten mukaan kansanmurhan jälkeen valtaan nousseen RPF-kapinallisryhmittymän aseellinen siipi RPA (Rwandan Patriotic Army) syyllistyi paikallisiin hutusiviileihin kohdistuneeseen mielivaltaiseen väkivaltaan Ruandan kansanmurhan aikaisissa vastaiskuissaan huhti-heinäkuussa 1994. Tällaisia välikohtauksia raportoitiin erityisesti Butaren ja Kibungon sekä Kigalin prefektuurin etelä- ja itäosissa: väkivalta oli pakolaisten mukaan luonteeltaan systemaattista ja jatkuvaa ja johti lukuisten hutusiviilien kuolemaan erityisesti alueilla, joilla ei todellisuudessa esiintynyt hutujen aseellista tai muuta vastarintatoimintaa.[[23]](#footnote-23)

Kansanmurhan jälkeen valtaan (vuonna 1994) noussut tutsihallinto pyrki saattamaan kansanmurhan suunnittelijat ja toteuttajat oikeuden eteen. Merkittävä osa kansanmurhan keskeisistä suunnittelijoista (ml. korkea-arvoiset hallituksen virkamiehet ja muut avainhenkilöt) on tuomittu kansallisissa tuomioistuimissa; osa on päätynyt YK:n kansainvälisen Ruanda-tuomioistuimen tai eurooppalaisten ja pohjoisamerikkalaisten tuomioistuinten tuomittaviksi. Ruandassa perustettiin niin ikään paikallistason yhteisöperustaisia *gacaca-*tuomioistuimia, jotka saivat toimintansa päätökseen vuonna 2012.[[24]](#footnote-24) ICTR antoi viimeisen tuomionsa vuonna 2012[[25]](#footnote-25) ja lopetti toimintansa vuonna 2015[[26]](#footnote-26).

**Ruandan ihmisoikeustilanne kansanmurhan jälkeen (erit. vuosina 1996–1999), valtion turvallisuusjoukkojen suorittamat oikeudenloukkaukset ja vankilaolosuhteet**

Ruandan vankiloiden olosuhteita ja RPF-puolueen ja sen aseellisen siiven RPA:n suorittamia oikeudenloukkauksia 1990-luvun loppupuolella on kuvattu lukuisissa ihmisoikeus- ja kansalaisjärjestöjen raporteissa, esim. USDOS:in vuosiraportit vuodesta 1994 eteenpäin; nämä raportit ovat saatavilla mm. Refworld-tietokannasta[[27]](#footnote-27). Esimerkiksi USDOS:in vuoden 1996 tapahtumia tarkastelevassa raportissa todetaan, että Ruandan turvallisuuskoneisto ja viranomaisjärjestelmä koostuvat lähes pelkästään RPA:n jäsenistä ja santarmin joukot pääosin RPA:n sotilaista. RPA ja santarmit suorittivat vuonna 1996 lukuisia ihmisoikeusrikkomuksia ja oikeudenloukkauksia erityisesti ennen pakolaisten joukkopaluuta. USDOS:in mukaan Ruandan tutsihallitus syyllistyi vuonna 1996 lukuisiin ihmisoikeusrikkomuksiin, joskin hallitus onnistui edistämään merkittävällä tavalla kansallista sovinnontekoa ja naapurimaissa oleskelleiden pakolaisten vapaaehtoista kotiinpaluuta: satoja tuhansia ruandalaisia palasi kotimaahansa marraskuussa 1996. RPA:n raportoitiin surmanneen satoja ihmisiä; osa tapoista tapahtui poliittisin perustein, osa kostomotiivein. USDOS:in mukaan monet uhreista olivat viattomia siviilejä, näiden joukossa satoja maaseutualueiden asukkaita, joita surmattiin ns. turvallisuusoperaatioiden aikana eri puolilla maata. Vuonna 1996 hallituksen joukkojen epäiltiin surmanneen satoja siviilejä useiden eri välikohtausten yhteydessä. Em. raportin mukaan Ruandan vankilaolosuhteet olivat vuonna 1996 julmat ja epäinhimilliset, eikä vankilakapasiteetti ollut riittävä senhetkiselle vankimäärälle. Vuonna 1996 vankien määräksi maan n. 250 vankilassa ja pidätyskeskuksessa arvioitiin n. 80 000: suurinta osaa vangeista epäiltiin osallisuudesta kansanmurhaan. Marraskuussa 1996 hallitus ilmoitti aloittavansa sellaisten vankien vapauttamisen, joiden pidätysasiakirjat eivät täyttäneet vangitsemisen ehtoja. Siitä huolimatta perustuslain takaama oikeus oikeudenmukaiseen oikeudenkäyntiin ei toteutunut, ja vuoden 1996 ensimmäisen vuosipuolikkaan aikana hallitus pidätti viikoittain n. 800 henkilöä kansanmurhaan osallistumisesta epäiltyinä. Lähes kaikki tällaiset mielivaltaiset pidätykset perustuivat suullisiin ilmiantoihin, eikä niitä pidetty riittävän perusteltuina. USDOS:in mukaan vankeja avustanut ICRC (Punaisen ristin kansainvälinen komitea), muut ihmisoikeusjärjestöt, diplomaatit ja toimittajat pääsivät vuonna 1996 vierailemaan ja raportoimaan vankiloiden ja vankien olosuhteista. Marras-joulukuussa 1996 jopa 1,1 miljoonaa ruandalaista palasi Ruandaan Tansaniasta ja Kongosta (tuolloin Zaire), jossa kapinaliike (lue: ensimmäinen Kongon sota) alkoi nousta Pohjois- ja Etelä-Kivujen maakunnissa. Toisaalta Zairen puolella aivan Ruandan rajan tuntumassa oleskelleet, kansanmurhaan syyllistyneet äärihutut ja Ruandan entisen hutuarmeijan (FAR) sotilaat uhkasivat Ruandan tutsihallintoa uudella sisällissodalla, ja alkuvuodesta 1996 rajan yli Zairesta Ruandaan suoritetut kapinallisiskut heikensivät yleistä turvallisuustilannetta ja pahensivat siviiliväestöön kohdistunutta turvallisuusuhkaa.[[28]](#footnote-28)

Amnesty International -ihmisoikeusjärjestön syyskuussa 1995 ja tammikuussa 1996 julkaisemien raporttien mukaan ihmisoikeusrikkomukset leimasivat Ruandan yhteiskuntaa myös RPF:n valtaantulon jälkeen. Ruandan tutsihallinnon toistuvista, ihmisoikeuksien kunnioittamista korostavista lausunnoista huolimatta ihmisoikeusrikkomuksia ja siviiliväestöön kohdistuneita oikeudenloukkauksia kuten joukkomurhia raportoitiin RPF:n valtaantulon jälkeen maan eri osissa. Hallituksen joukkojen raportoitiin suorittaneen mielivaltaisia ja laittomia tappoja ja joukkomurhia, näistä huomiota herättänein välikohtaus 22.4.1995 Kibehossa, jossa useita tuhansia maan sisäisesti siirtymään joutuneita henkilöitä sai surmansa RPA:n sotilaiden avattua tulen leirin asukkaiden keskuudessa. Eri arvioiden mukaan 2000–8000 ihmistä sai surmansa välikohtauksessa.[[29]](#footnote-29)

USDOS:in vuoden 1997 tapahtumia käsittelevän ihmisoikeusraportin mukaan Ruandan hallintoa ja oikeusjärjestelmää vaivasivat vuonna 1997 pitkälti samat ongelmat kuin vuonna 1996. Oikeusjärjestelmä toimi edelleen rajallisella kapasiteetilla, ja valtion turvallisuusjoukkojen raportoitiin syyllistyneen lukuisiin ihmisoikeusrikkomuksiin. Mielivaltaisten tappojen motiivit olivat myös vuonna 1997 poliittisia ja kostoperustaisia; myös turvallisuusoperaatioiden aikaisia siviilien surmia raportoitiin. Vankiväestön määräksi arvioitiin vuonna 1997 n. 120 000. Vuoden 1996 loppupuolella alkaneet kansanmurhaoikeudenkäynnit jatkuivat vuonna 1997, ja noin 200 tapausta saatiin käsiteltyä oikeusjärjestelmän puitteissa. Hallitus vapautti kansanmurhasta epäiltyjä henkilöitä, mutta osa pidätettiin uudestaan vapautuksen jälkeen; myös vapautettuihin kohdistuneita kostomurhia raportoitiin. Toimittajia uhkailtiin ja häirittiin. USDOS:in mukaan RPA tappoi vuonna 1997 tuhansia ihmisiä, ml. kokonaisia perheitä, kostoiskuissa ja erinäisten turvallisuusoperaatioiden aikana; osa tapoista liittyi hutukapinallisten suorittamiin iskuihin (ml. kostoväkivalta). Paikalla olleiden ihmisoikeustarkkailijoiden mukaan RPA tappoi pelkästään touko-kesäkuussa yli 2000 ihmistä ja heinä-elokuussa 918. YK:n kenttäoperaatioiden mukaan pelkästään vuoden 1997 tammi-elokuussa RPA olisi tappanut n. 6000 henkilöä, näiden joukossa kapinallisten lisäksi myös naisia, lapsia ja vanhuksia. RPA myönsi tappaneensa myös siviilejä, mutta perusteli siviiliuhreja sillä, etteivät sotilaat pysty erottamaan siviiliasuisia hutukapinallisia tavallisista siviileistä.[[30]](#footnote-30)

Vuoden 1997 aikana raportoitiin myös nimekkäiden oppositiovaikuttajien murhia. Loppuvuodesta 1997 raportoitiin RPA:n surmanneen sekä hutukapinallisia että siviilejä Kanaman lähistöllä olevalla vulkaanisella alueella sijaitsevissa luolissa. Ihmisoikeusjärjestöjen mukaan maakuoppiin paenneita siviilejä oli kuollut RPA:n suljettua niiden sisäänkäynnit. Paikallisten asukkaiden mukaan luolastoalueella raportoitiin tappoja jo vuonna 1994. Vuoden 1997 raportoitiin paikallisiin vankiloihin ja pidätyskeskuksiin suuntautuneista kapinallisiskuista, joiden tarkoituksena oli vapauttaa vangittuja hutuja. Iskuissa sai surmansa kymmeniä ihmisiä. Monissa tapauksissa vapautetut vangit palasivat myöhemmin vapaaehtoisesti vankilaan. Joidenkin tietojen mukaan n. 88 vankia, jotka entiset Ruandan hutuarmeijan (FAR) taistelijat vapauttivat paikallisesta vankilasta Giceyen kaupungissa 17.11.1997, sai surmansa RPA:n kostoiskussa välikohtauksen jälkeen. Useiden uskottavien raporttien mukaan RPA syyllistyi lukuisiin ihmisoikeusrikoksiin, mm. hutupakolaisten joukkomurhiin, itä-Kongossa vuoden 1997 alkupuolella. Ruandassa julmat ja epäinhimilliset vankilaolosuhteet ja kaltoinkohtelu johtivat useiden vankien kuolemaan. Useat ihmisoikeustarkkailijat syyttivät paikallisia viranomaisia ylimitoitetusta voimankäytöstä pidätys- ja kuulustelutilanteissa, mutta virallista tietoa tällaisista oikeudenloukkauksista ei julkaistu vuonna 1997. RPA:n eri kostoiskuja raportoitiin maan eri osissa: esimerkiksi yli 100 siviiliä surmattiin kolmipäiväisen sotilasoperaation aikana Kahamassa, Muturassa ja Rwereressä; USDOS:in mukaan näissä kostoiskuissa myös paikallisten pidätyskeskusten ja vankiloiden vankeja murhattiin, joskaan ei ollut selvää, olivatko surmista vastuussa RPA, kapinalliset vai muut toimijat.[[31]](#footnote-31)

Vuoden 1998 tapahtumia käsittelevän ihmisoikeusraportin mukaan vankiväestön määrä oli 125 000 ja olosuhteet vankiloissa edelleen julmat ja epäinhimilliset. Yli 3300 vankia kuoli vuoden 1998 aikana, osa kaltoinkohtelun ja viranomaisten laiminlyöntien vuoksi. Valtion turvallisuusjoukot pidättivät ja vangitsivat ihmisiä mielivaltaisesti, ja pitkittyneet pidätysajat olivat merkittävä ihmisoikeusongelma. ICRC:n mukaan vankeihin kohdistuvat pahoinpitelyt olivat yleisiä. Vuoden 1998 aikana useita heikoimmin varusteltuja ja huonokuntoisimpia paikallisia pidätyskeskuksia ja vankiloita suljettiin, ja niiden vangit siirrettiin suurempiin keskusvankiloihin. Joulukuussa 1997 Ruandan kansalliskokous sääti lain, joka mahdollistaa sellaisten kansanmurhasta epäiltyjen pidätyksen jatkamisen vuoden 1999 loppuun asti, joiden tapauksista ei ollut vielä saatu koottua riittäviä syyteasiakirjoja. Hallitus kuitenkin jatkoi myös tällaisten (erit. sairaiden ja vanhempien) vankien vapauttamista vuonna 1998. Toimeenpanovallan edustajat ohjailivat joissain tapauksissa tuomioistuinten ja oikeuslaitoksen toimintaa, eivätkä oikeudenmukaisen ja tehokkaan oikeusprosessin edellytykset täyttyneet. Hallitus jatkoi edelleen kansanmurhaoikeudenkäyntejä ja toisaalta vankiloissa olleiden epäiltyjen vapauttamisia, erityisesti, mikäli syyteasiakirjoissa oli puutteita tai vangit olivat sairaita tai vanhuksia. Hallitus syyllistyi edelleen toimittajien uhkailuun ja toiminnan rajoittamiseen, ja rajoitti merkittävästi myös kokoontumis- ja yhdistymisvapautta. Myös poliittista toimintaa rajoitettiin vuonna 1998. Vuonna 1998 raportoitiin myös valtion turvallisuusjoukkojen edustajiin kohdistuneista julkisista teloitusrangaistuksista.[[32]](#footnote-32)

USDOS:in vuoden 1999 tapahtumia käsittelevän ihmisoikeusraportin mukaan valtion turvallisuusjoukot, jotka koostuivat edelleen pitkälti RPA:n jäsenistä, syyllistyivät myös vuonna 1999 vakaviin ihmisoikeusrikkomuksiin, joskin näiden oikeudenloukkausten määrä laski vuodesta 1998. Vankiloiden olosuhteet olivat edelleen heikot, ja vankiloissa oli n. 130 000 henkilöä. ICRC:n mukaan vankimäärä kasvoi vuonna 1999 n. 4888 uudella vangilla; toisaalta 6748 vankia vapautettiin. Lisäksi 1148 vankia kuoli vuoden 1999 aikana eri perussairauksiin ja tartuntatauteihin; osa kuolemista johtui USDOS:in mukaan korruptoituneiden vankilaviranomaisten kaltoinkohtelusta ja mielivallasta. Suurin osa vangeista oli kansamurhasta epäiltyjä. Mielivaltaiset pidätykset ja vangitsemiset ja pitkittyneet pidätysajat olivat myös vuonna 1999 merkittävä ihmisoikeusongelma. Myös vuonna 1999 langetettiin kuolemanrangaistuksia kansanmurhaan syyllistyneille. Vuonna 1999 Ruandan sisäministeriö käynnisti myös korruptionvastaisen kampanjan, jonka seurauksena jopa 9 maan 19 vankilan johtajasta erotettiin tehtävistään: irtisanotut vankilanjohtajat vangittiin sittemmin korruptiosta epäiltyinä.[[33]](#footnote-33)

Ruandan hallituksen ja valtion turvallisuusjoukkojen suorittamista oikeudenloukkauksista on raportoitu vuosittain myös em. raporttien jälkeen, ja esimerkiksi USDOS:in vuoden 2009 tapahtumia käsittelevän ihmisoikeusraportin mukaan RPF-puolue piti edelleen valtaa maan hallituksessa ja lainsäädäntöelimissä. Erinäisiä 2000-luvulla järjestettyjä vaaleja (mm. vuoden 2003 presidentinvaalit ja vuoden 2008 parlamenttivaalit) on pidetty vilpillisinä, joskaan vaaleihin liittyviä väkivaltaisuuksia ei juurikaan raportoitu. Kansalaisten mahdollisuutta vaihtaa vallanpitäjiä vapailla ja oikeudenmukaisilla vaaleilla rajoitettiin myös vuonna 2009 huomattavasti. Vuoden 2009 aikana raportoitiin valtion turvallisuusjoukkojen ja paikallisten kodinturvajoukkojen suorittamia oikeudenloukkauksia, ja vankilaolosuhteet olivat edelleen epäinhimilliset. Valtion turvallisuusjoukot pidättivät ja vangitsivat mielivaltaisesti ihmisiä. Pitkät tutkintavankeusajat olivat edelleen merkittävä ongelma, ja oikeuslaitosta ohjailtiin poliittisesti. Myös perusoikeuksiin ja kansalaisvapauksiin kuten sanan-, lehdistön-, yhdistymis- ja uskonnonvapauteen kohdistui merkittäviä rajoituksia. Hallitus myös pakkopalautti pakolaisia. Virallinen korruptio ja kansalaisyhteiskunnan toimintaan kohdistuvat rajoitukset olivat myös merkittävä ongelma vuonna 2009. Tammi-helmikuussa Ruandan ja Kongon hallitukset suorittivat itä-Kongossa yhteisen sotilasoperaation ”Umoja Wetu” (engl. ”Our Unity”) Kongossa toimivaa FDLR-hutukapinallisryhmää (*Forces démocratiques de libération du Rwanda, engl. Democratic Forces for the Liberation of Rwanda*) vastaan. FDLR koostuu Ruandan kansanmurhaan syyllistyneistä äärihutuista. Umoja Wetu -operaatio vaikutti FDLR:n toimintaan ja nopeutti joidenkin FDLR-taistelijoiden ja sen kannattajien paluuta Ruandaan. HRW:n mukaan Kongon-operaatio johti myös lukuisiin siviilikuolemiin. USDOS:in mukaan vuonna 2009 ei raportoitu hallituksen tai sen turvallisuusjoukkojen suorittamista mielivaltaisista tai laittomista tapoista. Hallituksen todettiin tutkivan valtion turvallisuusjoukkojen edustajien suorittamia tappoja ja asettavan tekijät syytteeseen suorittamistaan rikoksista. Toisaalta hallitus ei ollut aloittanut tutkintoja tai syyteprosessia vuonna 2007 tapahtuneeseen joukkomurhaan syyllistyneitä poliiseja vastaan: tuolloin poliisin edustajat ampuivat kuoliaaksi 22 rikosepäiltyä. Joulukuussa 2009 HRW julkaisi raportin (”You Will Be Punished”), jossa käsitellään tammi-helmikuussa 2009 toteutetun Kongon-operaation aikana raportoituja 201 siviilin surmia. Raportissa kuvataan myös sotilaiden siviiliväestöä kohtaan suorittamia oikeudenloukkauksia. HRW:n mukaan helmikuun lopulla sotilaat tappoivat mielivaltaisesti 90 kyläläistä, näiden joukossa naisia ja lapsia, Pohjois-Kivussa (Kongossa) paikallisessa koulussa tapahtuneessa välikohtauksessa: kyläläisiä syytettiin yhteistyöstä FDLR-kapinallisryhmittymän kanssa. Helmikuussa raportoitiin myös toisesta välikohtauksesta, jossa sotilaat tappoivat n. 40 paikallista asukasta Byarengan kylässä Pohjois-Kivun maakunnassa. Siviilejä surmattiin myös muissa, pienemmän mittakaavan iskuissa tammi-helmikuun aikana. Ruandan asevoimat (RDF) kielsi osallisuutensa tapahtumiin, eivätkä Kongon tai Ruandan viranomaiset aloittaneet em. joukkomurhiin liittyviä tutkintoja vuoden 2009 loppuun mennessä.[[34]](#footnote-34)

Vaikka Ruandan perustuslaki ja muu lainsäädäntö kieltää kaikenlaisen vankien ja pidätettyjen kaltoinkohtelun, pidätettyihin ja vankeihin kohdistuneita kaltoinkohtelu- ja väkivaltatapauksia raportoitiin myös vuonna 2009. Väärinkäytöksiin syyllistyneitä viranomaisia kuitenkin rangaistiin. Uusia kidutustapauksia ei tullut kidutuksen ja kaltoinkohtelun uhreja avustavan ihmisoikeusjärjestön tietoon. Joidenkin vahvistamattomien raporttien mukaan poliisin kerrottiin pahoinpidelleen joitakin pidätettyjä henkilöitä tunnustusten saamiseksi. Vankilaolosuhteet olivat edelleen heikot, ja vankien aliravitsemuksen raportoitiin pahentuneen hiukan vuonna 2009. Monet vangit saivat ruoka-avustusta perheiltään tai järjestöiltä. Jotkut pienemmistä paikallisvankiloista suuriin keskusvankiloihin siirretyistä vangeista eivät kuitenkaan olleet saaneet ruokaa moneen päivään. Lisäksi poliisin kerrottiin painostaneen rikoksen uhreja viemään ruokaa rikoksiin syyllistyneille uhaten vapauttavansa rikoksentekijät, mikäli uhrit eivät ruokkisi näitä. Elokuussa 2009 raportoitiin Kimironkon ja Cyangugun vankiloiden vankien kapinoineen ruoan puutteen ja vierailuoikeuksien kieltämisen vuoksi. Useita henkilöitä loukkaantui välikohtauksessa. Vuoden 2009 lokakuussa esitetyn arvion mukaan Ruandan vankiloissa oli n. 64 000 vankia n. 43 400 vangille suunnitelluissa tiloissa. Vuonna 2009 vankiloissa oli edelleen paljon kansanmurhasta epäiltyjä vankeja, jotka odottivat oikeusprosessin alkamista. USDOS:in mukaan aiempina tarkasteluvuosina toimeenpanovallan edustajat olivat säännöllisesti neuvotelleet tuomarien kanssa oikeudenkäyntien lopputuloksesta, mutta tällaisia tapauksia ei raportoitu vuonna 2009. Valtion virkamiesten raportoitiin kuitenkin pyrkineen vaikuttamaan oikeudenkäyntien lopputulokseen, erityisesti gacaca-tuomioistuimissa käsitellyissä tapauksissa. Heinäkuussa 2008 julkaistussa raportissa ”Law and Reality: Progress in Judicial Reform in Rwanda” HRW toteaa tuomarikunnan riippumattomuuden olleen edelleen keskeinen ihmisoikeusongelma; myös oikeudenkäyntien riippumattomuuteen ja oikeudenmukaisuuteen liittyviä ongelmia ilmeni.[[35]](#footnote-35)

**Nyarugengen vankila (”1930”)**

Käytettävissä olleista lähteistä löytyi vain rajallisesti tietoa Nyarugengen vankilasta tai sen olosuhteista, eikä juurikaan suoria mainintoja vankilassa tapahtuneista teloituksista löytynyt. Seuraavassa on käyty läpi joitakin lähteitä, jotka antavat tietoa em. vankilan olosuhteista.

Nyarugengen vankila (kutsumanimeltään ”1930”) rakennettiin vuonna 1930, ja valtaosa sen asukkaista oli vuoden 1994 kansanmurhasta tuomittuja hutuja. Ruandan viranomaiset eivät ole päästäneet ulkopuolisia tarkkailijoita vankilan kaikille osastoille, minkä arvellaan johtuvan ihmisoikeusjärjestöjen vuosien varrella esittämästä, vankien olosuhteisiin ja kohteluun liittyvästä kritiikistä. Helmikuussa 2017 uutisoitiin Nyarugengen vankilan toiminnan lakkauttamisesta ja n. 3000 miespuolisen vangin siirtämisestä keskeisellä yritysalueella sijaitsevasta 1930-vankilasta uuteen Megerageren alueella sijaitsevaan samannimiseen (Megerageren) vankilaan. Uuden vankilan tilat on suunniteltu n. 9500 vangille; vuoden 2017 alkupuolella Megerageressa arvioitiin olevan n. 5500 miespuolista vankia, jotka muodostuvat Nyarugengen ja Gasabon vankiloista siirretyistä miesvangeista. Myöhemmässä vaiheessa uuteen vankilaan tultaisiin uutisartikkeleiden mukaan siirtämään myös n. 500 naisvankia Ruandan eri vankiloista.[[36]](#footnote-36)

Afrikan suurten järvien ja erityisesti Ruandan tilanteeseen keskittyvällä Jambonews-uutissivustolla[[37]](#footnote-37) elokuussa 2019 julkaistussa artikkelissa kerrotaan nuoren, Nyarugengen (ts. ”1930”-) vankilassa vuodet 1995–2005 viettäneen miehen kokemuksista ko. vankilassa. Kalima-niminen Kigalissa asunut hutunuorukainen oli joutunut kansanmurhan aikaan ulkonäkönsä vuoksi vainotuksi tutsina, ja joutui pakenemaan useita kertoja perheineen mm. Kongon puolelle Gomaan. Palattuaan Kigaliin Kalima joutui tutsisotilaiden pidättämäksi ja pahoinpitelemäksi epäiltynä osallisuudesta kansanmurhaan syyllistyneiden interahmwe-äärihutujen toimintaan. Jouduttuaan pidätetyksi Kalima vietiin 1930-vankilaan. Kaliman mukaan hän ja muut samaan aikaan vangitut henkilöt tuomittiin vankeuteen ilman oikeudenmukaista oikeudenkäyntiä tai esitutkintaa; myöskään Kalima ei päässyt yleisen syyttäjän kuultavaksi ennen vangitsemistaan. Kalima vietti lopulta vankeudessa 3830 päivää. Kaliman päätyessä vankilaan Nyarugengessa oli jo n. 6000 vankia, vaikka vankilan todellinen kapasiteetti oli vain 2500. Kaliman kymmenenvuotisen vankeuden aikana vankilan vankimäärä nousi n. 10 000:een.[[38]](#footnote-38)

Em. artikkelissa kuvataan Nyarugengen vankilan organisaatiorakennetta. Vankilan johtajaa kutsuttiin nimellä ”General Capita”. Vankilan johtajan lähimmät alaiset olivat ns. pääsihteeri (secretary general) ja assistentti (steward). Lisäksi vankilan turvallisuudesta vastasi ”Chief Brigadier”, jolla oli puolestaan suoria alaisia (sub-brigadiers) sekä sihteeri. Jokaisella vankilaosastolla oli oma turvallisuushenkilökuntansa, joiden johtajaa kutsuttiin ”neuvonantajaksi” (advisor) ja tällä apulainen ”subadvisor”. Vankilan asioista tiedotettiin vankilan omalla ”Radio Mouvement Xaveri” -radiokanavalla (RMX). Artikkelin mukaan RPF-Inkotanyin tullessa valtaan vuonna 1994 uudet viranomaiset alkoivat pidättää ihmisiä kansanmurhasta epäiltyinä ja laittaa heitä vankilaan. Monet houkuteltiin kodeistaan sotilaiden tai RPF:n siviilityöntekijöiden (”abakada”) toimesta selvittämään jotain vähäpätöistä asiaa (”gusobanura akantu gato”), mutta nämä ihmiset eivät palanneet koskaan kotiin. Kaliman mukaan monet joutuivat pidätetyiksi kateuden, vihan, ääriajattelun, koston tai muuten mielivaltaisten ja aiheettomien syytteiden vuoksi. Kaliman mukaan monet joutuivat pidätetyiksi puhtaasti ulkonäkönsä takia, ja monia kidutettiin pidätysaikana, jotta nämä tunnustaisivat syyllisyyden rikoksiin, joista heitä syytettiin. Artikkelin mukaan vain osa pidätetyistä henkilöistä päätyi lopulta vankilaan asti: osaa pidettiin maakuopissa Kigali-vuoren rinteillä, ja sotilaat tappoivat osan pidätetyistä hitaasti ja heittivät ruumiit elävien joukkoon pelotellakseen muita vankeja. Kaliman mukaan ”onnekkaimmat” päätyivät ihmisoikeusjärjestöjen käsiin ja pelastuivat RPF:n väkivallalta.[[39]](#footnote-39)

Em. artikkelissa haastateltu nuori mies ei päässyt ensimmäisten kuuden vankeudessa viettämänsä vuoden aikana tapaamaan yleistä syyttäjää. Myöskään tämän jälkeen hänen oikeuttaan oikeudenmukaiseen oikeudenkäyntiin ei kunnioitettu, ja hänelle määrättiin rangaistus kansanmurhaan osallistumisesta. Jossain vaiheessa myös 1930-vankilan vangeille annettiin mahdollisuus eräänlaiseen gacaca-oikeudenkäyntiin, mutta tämäkin oikeusprosessi oli haastatellun mukaan ”farssi”, jossa vankeja pyydettiin listaamaan vuoden 1990 lokakuun ja joulukuun 1994 välisellä ajanjaksolla surmattujen ihmisten nimiä, ja sittemmin vaadittiin nimeämään ainoastaan tutseja. Vankilassa vankien psyyke pyrittiin rikkomaan, ja vaikka useimpia vankeja ei ollut koskaan tuomittu virallisesti, heitä kohdeltiin kuin rangaistuvankeja. Haastatellun mukaan 7–8 vuoden ajan sotilaat tulivat aika ajoin poimimaan ilman syytteitä vankeudessa olevien vankien joukosta sattumanvaraisen joukon vankeja: valitut vietiin pois eikä heitä nähty sittemmin. Kalima epäilee heidän joutuneen tapetuiksi. Vankilaolosuhteet olivat ylipäätään epäinhimilliset ylikansoituksen ja sairauksien kuten koleran, punataudin ja lavantaudin vuoksi. Kaliman mukaan vankeja pyrittiin näännyttämään nälkään tarkoituksella. Ruokaan saatettiin sekoittaa paahdettua lasia.[[40]](#footnote-40)

Nyarugengen vankilassa on ollut myös tunnettuja poliittisia toimijoita, mm. kansanmurhan kieltämisestä tuomittu oppositiojohtaja Victoire Ingabire Umuhoza, joka pidätettiin tämän palattua Ruandaan maanpaosta Alankomaista tammikuussa 2010[[41]](#footnote-41). Ingabiren CNN-uutistoimistolle vuonna 2022 laatiman mielipidekirjoituksen mukaan Ruandan vankilaolosuhteet ovat edelleen julmat ja epäinhimilliset, erityisesti niille vangeille, jotka on vangittu tai joita on epäilty tai syytetty hallituksen virallisen narratiivin kyseenalaistamisesta. Institute for Crime & Justice Policy Research (ICPR) -tutkimuslaitoksen lokakuun 2021 tietoihin perustuvan raportin[[42]](#footnote-42) mukaan Ruandan vankiloiden käyttöaste on tällä hetkellä 174 % eli reilusti yli niiden todellisen kapasiteetin. Tuolloin Ruandan vangitsemisaste suhteessa väkilukuun eli vankien määrä 100 000 asukasta kohti oli toiseksi suurin Yhdysvaltain ulkopuolella. Ruandan vankiväestön määrä oli lokakuussa 2021 hieman yli 76 000. Ingabiren tultua pidätetyksi hänet vietiin ensin poliisiasemalle ja sen jälkeen odottamaan oikeudenkäyntiä Nyarugengen vankilan eristysselliin. Ingabire virui pimeässä ja kuumassa sellissä ja kärsi lukuisista terveysvaivoista lokakuussa 2012 järjestettyyn oikeudenkäyntiin asti. Ruandan korkein oikeus tuomitsi hänet 15 vuoden[[43]](#footnote-43) vankeusrangaistukseen. Tuomion jälkeen Ingabire vietti viisi vuotta samassa eristyssellissä, vaikkei eristystä ollutkaan määrätty osaksi tuomiota. Ingabire onnistui jättämään valituksen tuomiostaan ja Ruandan hallituksen toiminnasta the African Court on Human and Peoples’ Rights (AfCHPR) -ihmisoikeustuomioistuimelle vuonna 2014, ja vuonna 2017 hänen valituksensa käsiteltiin ja hyväksyttiin. Päätöksen mukaan Ruandan hallitus oli rikkonut Ingabiren mielipiteenvapautta ja oikeutta asianajajaan. Paul Kagame armahti Ingabiren vuonna 2018, mutta hänellä ei ole lupaa poistua maasta ilman Ruandan oikeusministeriön lupaa, eikä tällaista lupaa ole kertaakaan myönnetty lukuisista hakemuksista huolimatta. Viranomaiset eivät ole myöskään maksaneet Ingabirelle tai hänen perheelleen koituneita, AfCHPR:n määrämiä korvauksia materiaalisista ja moraalisista mainehaitoista, joita vangitseminen poliittisin perustein on heille aiheuttanut. Vaikka maan vankilaolosuhteita on parannettu jonkin verran sitten Ingabiren vankeusajan, ruokapula, heikot sanitaatio-olosuhteet ja ylikansoitus jatkuvat edelleen. Hallitusta kritisoineet henkilöt joutuvat Ingabiren mukaan henkisen ja fyysisen kidutuksen uhreiksi. Lisäksi kirjoituksessa kerrotaan, että kahdeksan Ingabiren kannattajaa on vangittu sittemmin selvästi poliittisista syistä, eikä heitä ollut vuonna 2022 julkaistun kirjoituksen julkaisuhetkeen mennessä saatettu oikeuden eteen.[[44]](#footnote-44)

Ruandan vankiloiden olosuhteita on käsitelty myös kansainvälisissä medioissa, joissa kohua on nostattanut erityisesti Gitaraman vankila, jossa vankien kerrotaan tappavan toisiaan ja syövän ruumiit. Useat uutismediat ovat kirjoittaneet Gitaraman olevan ”maanpäällinen helvetti”, jonka ylikansoitus ja kammottavat olosuhteet ovat johtaneet merkittäviin ongelmiin. Gitaramassa tuhansia vankeja on sullottu vain joillekin sadoille vangeille suunniteltuihin tiloihin. Arviot Gitaraman vankilan kapasiteetista vaihtelevat kuitenkin merkittävästi eri lähteissä: Mirror-sivuston (14.7.2022) mukaan Amnesty International on arvioinut vankilan vankimääräksi vuonna 2007 n. 7477, vaikka tilat oli suunniteltu maksimissaan 3000 vangille. Vankilan äärimmäisen julmat ja epäinhimilliset olosuhteet ovat olleet tiedossa jo pitkään: jo vuonna 1995 eli pian kansanmurhan jälkeen on raportoitu vankilan surkeista olosuhteista. Tuolloin yli 1000 vangin kerrottiin kuolleen Gitaramassa vuoden aikana; vankien terveys oli vaakalaudalla ja monen raajat märkivät ja mätänivät hoitamattomien haavojen ja heikkojen hygieniaolosuhteiden johdosta. Ruandan vankilaoloja seuraavan ICRC:n mukaan useita vankeja kuolee edelleen Gitaramassa päivittäin. Ruandan viranomaiset ovat kiistäneet osan väitteistä mutta myöntäneet ajoittaisen ylikansoituksen. Mirrorin mukaan ihmisoikeusjärjestöt ovat nostaneet esiin useita Ruandan valtion viime vuosina suorittamia korkean profiilin kidutus- ja katoamistapauksia.[[45]](#footnote-45) Daily Star -lehden mukaan Kigalin syrjäseuduilla sijaitseva vankila rakennettiin alun perin vuonna 1960 brittiläisten työläisten asuntolaksi ja muutettiin myöhemmin vankilaksi, jonka kapasiteetti olisi vain n. 400. Daily Starin mukaan monet vangit, joita on nykyään jo 8000, joutuvat viettämään päivät seisten, koska tilaa ei ole riittävästi. Vaikka vankilan tiloja on laajennettu sittemmin, vankilan nykykapasiteetti on n. 1300–3000. Daily Starin mukaan ”huippuvuosinaan” eli Ruandan kansanmurhan jälkeen 1990-luvun puolivälissä vankilassa olisi ollut jopa 50 000 vankia kammottavissa olosuhteissa. Daily Starin mukaan Gitaramassa ei ole viemäröintiä, joten vangit ovat jatkuvasti ulosteiden peitossa; ulosteen ja mätänevän lihan hajun kerrotaan olevan niin voimakas, että sen voi haistaa kilometrin päähän vankilasta. Vankilassa ei Daily Starin mukaan ole myöskään terveydenhuoltoa, ja monet vangit viruvat siellä odottamassa oikeudenkäyntejä, joita ei ole vieläkään pidetty. Joidenkin vankien on kerrottu odottaneen oikeudenkäyntiä jopa 16 vuotta.[[46]](#footnote-46) Monet Gitaramassa olevista vangeista on tuomittu pitkiin vankeusrangaistuksiin kuten elinkautiseen murhista, raiskauksista ja ryöstöistä, eikä heillä ole ”mitään menetettävää”, joten väkivallan ilmapiiri on läsnä jatkuvasti.[[47]](#footnote-47) Daily Starin haastattelema kenraaliluutnantti Charles Kayonga, joka toimi Gitaraman vankilan komentajana 1990-luvun puolivälissä kertoi, että esitutkintojen puutteellisuuden vuoksi osa Gitaraman vangeista saattoi olla viattomia.[[48]](#footnote-48)

Toisaalta Gitaraman vankilan olosuhteista on julkaistu myös päinvastaisia näkemyksiä. Esimerkiksi ilmeisen hallitusmyönteisellä Kigali Today (KT Press) -uutissivustolla ruandalainen naistoimittaja kuvaa tammikuussa 2023 julkaistussa mielipidekirjoituksessaan Gitaraman (nyk. Muhangan) vankilan olosuhteita vierailtuaan siellä (2000-luvulla) vuosia isäänsä tapaamassa. Kirjoittajan mukaan johonkin aikaan myös Gitaraman vankila oli ylikansoitettu, mutta kaikilla vangeilla oli nukkumapaikka. Naispuolinen sairaanhoitaja pystyi myös liikkumaan vankilassa ilman vanginvartijaa; myös naisvankien vankilaosastolla työskennelleen naispuolisen vanginvartijan mukaan vankilan turvallisuus oli hyvä. Gitaraman naisvangit on sittemmin siirretty Nyamagaben vankilaan miesvankien tilantarpeen vuoksi. Kirjoittaja kuvaa vankilan sisäistä järjestyksenpitoa, joka on ruandalaisten vankiloiden erityisominaisuus: vangeilla on oma hallintojärjestelmänsä ja Muhangan vankila on osa ympäröivää yhteiskuntaa, joten myös vankilassa on hallintosellejä, jotka koostuvat kylistä ja joista jokaista johtaa vanki. Vangit laativat omat sääntönsä, eivätkä vartijat kanna aseita vankilan sisällä. Miespuoliset vartijat vartioivat mies- ja naispuoliset naisvankeja, ja vangeilla on käytössään erilaisia peruspalveluita ja heidän perusoikeuksiaan kunnioitetaan. Ruandan oikeusjärjestelmää ollaan uudistamassa ja vankiloiden olosuhteita parantamassa uudistusten myötä. Vankeusrangaistuksille ollaan suunnittelemassa vaihtoehtoisia suoritustapoja; rikosprosessilakia uudistetaan ja ehdonalaista vapautta ehdotetaan tietyille vangeille kaksi kertaa vuodessa.[[49]](#footnote-49)

# Onko edellä mainittuja raportoituja teloituksia tapahtunut ruandalaisen oikeuslaitoksen määrääminä tai fasilitoimana?

Ruandan nykyinen, elokuusta 1994 vallassa ollut tutsihallinto ja presidentti Paul Kagame ovat hallinneet Ruandaa kansanmurhan päättymisestä lähtien. Paul Kagame on toiminut varapresidenttinä, puolustusministerinä ja de facto -valtionpäämiehenä vuodesta 2000 lähtien. Kansanmurhan seurauksia Ruandan yhteiskuntaan ja politiikkaan tarkastelevassa tutkimusartikkelissa (2017) Susan Thomson toteaa, että Ruandan nykyinen hallitus on hyödyntänyt kansallista etnisen yhtenäisyyden ja anteeksiannon ohjelmaansa ennemmin poliittisen auktoriteettiasemansa vahvistamiseen kuin kansanmurhan aiheuttamien kollektiivisten traumojen käsittelyyn.[[50]](#footnote-50) Kuten tämän vastauksen kohdassa 1 todetaan, kansanmurhan jälkeen valtaan noussut tutsihallinto pyrki saattamaan kansanmurhan suunnittelijat ja toteuttajat oikeuden eteen. Merkittävä osa kansanmurhan keskeisistä suunnittelijoista (ml. korkea-arvoiset hallituksen virkamiehet ja muut avainhenkilöt) tuomittiin kansallisissa (sotilas)tuomioistuimissa; osa päätyi YK:n kansainvälisen Ruanda-tuomioistuimen (International Criminal Tribunal for Rwanda / ICTR) tai eurooppalaisten ja pohjoisamerikkalaisten tuomioistuinten tuomittaviksi. Ruandassa perustettiin niin ikään paikallistason *gacaca-*tuomioistuimia[[51]](#footnote-51), jotka saivat toimintansa päätökseen vuonna 2012.[[52]](#footnote-52) ICTR antoi viimeisen tuomionsa vuonna 2012[[53]](#footnote-53) ja lopetti toimintansa vuonna 2015[[54]](#footnote-54). Thomsonin mukaan RPF:n suorittamia sotarikoksia ei missään vaiheessa tutkittu riittävästi, eikä myöskään ICTR kyennyt käsittelemään nykyhallinnon kansanmurhan aikana ja sen jälkeen suorittamia kostorikoksia. ICTR:n oikeudenkäynneistä ei juurikaan uutisoitu Ruandassa. Thomsonin mukaan ICTR:n toiminnan ei voida katsoa noudattaneen kansainvälisen humanitaarisen oikeuden keskeistä periaatetta, jonka mukaan aseellisen konfliktin molempien osapuolten suorittamat sotarikokset ja rikokset ihmisyyttä vastaan tulee tutkia ja asettaa syytteeseen.[[55]](#footnote-55)

Em. tutkimusartikkelin (Thomson 2017) mukaan heinäkuusta 1994 alkaen Kagamen RPF:n tutsihallitus alkoi vangita hutuja, erityisesti poikia ja miehiä ”kansanmurha-ajatusten vaalimisen” perusteella. Em. epäilyjä oli kuitenkin vaikea osoittaa todeksi, sillä oikeuslaitoksen resurssit olivat heikot: tuohon aikaan Ruandassa oli vain 31 rikostutkijaa ja viisi tuomaria. Oikeusministeriö alkoi kerätä todistusaineistoa kansanmurhaan syyllistyneitä ja sellaisiksi epäiltyjä vastaan kansallisissa tuomioistuimissa joulukuussa 1996. Lähes 1300 ihmistä joutui oikeuden eteen 12 erikoistuomioistuimessa. Näiden tuomioistuinten pääasiallisena tarkoituksena oli saada vapaaehtoisia tunnustuksia ja syyllisyyslauselmia. Vain harvat syytetyistä tekivät yhteistyötä, koska he eivät uskoneet lupauksiin tuomioiden alentamisesta syyllisyyden myöntämisen perusteella. Osa syytetyistä tuomittiin kuolemaan, osa vankeusrangaistuksiin, ja kourallinen vapautettiin syytteistä. Vuoteen 1999 mennessä vankiloissa oli n. 120 000 ihmistä; todellinen vankilakapasiteetti oli suunniteltu n. 19 000 vangille. Monet hutut pidätettiin heidän palatessaan kotimaahan naapurimaissa Zairessa tai Tansaniassa vietetyn pakolaisajan jälkeen. Kagamen hallinnon mukaan n. miljoona hutua osallistui tutsien kansanmurhaan vuonna 1994; todellinen luku lienee 175 000–250 000. Hallituksen tavoitteena oli Thomsonin mukaan maksimaalinen syytettyjen määrä, ei niinkään erilaisten osallisuuden ja syyllisyyden muotojen erottelu. Nykyhallinto pitää valtaa tiukoin ottein: poliittinen keskustelu on rajoitettu RPF:n hyväksymiin aiheisiin, ja RPF:n totuuden kyseenalaistavat henkilöt leimataan ”valtion vihollisiksi” ja jätetään keskeisten peruspalveluiden kuten sosiaali- ja terveydenhuollon, koulutuksen ja työmahdollisuuksien ulkopuolelle. Hallitusta kritisoivat henkilöt saattavat myös joutua mielivaltaisten rangaistusten kuten pidätysten, vangitsemisen tai tappojen uhreiksi. Myös ulkomaalaisten akateemikkojen, toimittajien ja ihmisoikeusasiantuntijoiden on vaikea keskustella turvallisesti ja eettisesti ruandalaisten kanssa poliittisesti arkaluontoisista aiheista. RPF:n virkamiehet ylläpitävät RPF:n virallista narratiivia ja pyrkivät estämään ulkomaalaisten ”tarpeettoman sekaantumisen” kotimaan asioihin. Tiedot Ruandan valtion todellisesta tilanteesta tulevat pitkälti Ruandan hallitusta kannattavien toimittajien ja ministerien kautta.[[56]](#footnote-56)

USDOS:in vuosia 1996–1999 käsittelevien ihmisoikeusraporttien (saatavilla esim. Refworld-tietokannassa) mukaan Ruandan oikeusjärjestelmä alkoi toimia vasta vuoden 1996 puolivälin jälkeen. Ruandan oikeusjärjestelmä ei ollut ennen kansanmurhaakaan ollut täysin vapaa tai oikeudenmukainen, mutta vuoden 1994 kansanmurhan aikaan oikeuslaitos oli lakannut täysin olemasta. Ruandan hallitus pyrki USDOS:in mukaan vuonna 1996 kansainvälisen yhteisön tukemana palauttamaan oikeuslaitoksen toimintakyvyn nimittämällä tuomareita ja alemman portaan oikeusvirkamiehiä.[[57]](#footnote-57)

Käytettävissä olevista lähteistä ei löydy seikkaperäisempää tietoa nimenomaan vuosina 1996–1999 Nyarugengen vankilassa tapahtuneista oikeudenloukkauksista tai teloituksista, mutta Ruandan viranomaisten ja RPF-puolueen hallinnassa olevan viranomaiskoneiston (ml. vankilaviranomaiset) on raportoitu tai epäilty syyllistyneen useisiin poliittisen opposition edustajien ja toimittajien mielivaltaisiin pidätyksiin sekä kaltoinkohteluun, kidutukseen ja murhiin sitten vuoden 1994.[[58]](#footnote-58) Esimerkiksi useita näkyviä oppositiopoliitikkoja, ml. oppositiojohtaja Victoire Ingabire Umuhoza, on vangittu useiden arvioiden mukaan ennen kaikkea poliittisin perustein[[59]](#footnote-59), ja hallituksen toimintaa kritisoineita toimittajia on pidätetty, vangittu, kadonnut ja kuollut epäselvissä olosuhteissa.[[60]](#footnote-60)

Kansainvälisten ihmisoikeusjärjestöjen julkaisemien vuosiraporttien mukaan Ruanda on autoritäärisesti hallittu valtio, jossa vuodesta 1994 valtaa pitänyt RPF ja sen johtaja Paul Kagame pitävät valtaa tiukoin toimin. RPF on keskittänyt kaiken vallan itselleen ja kontrolloi tiukasti julkista tilaa ja kansalaisyhteiskuntaa. Kuria ja uskollisuutta odotetaan kaikissa julkisissa viroissa toimivilta henkilöiltä ja kansalaisilta. Toisinajattelijoita ja takinkääntäjiä ei siedetä, ja varsinkin keskeisissä valtapositioissa olleita henkilöitä on vainottu, murhattu tai pakotettu lähtemään maanpakoon. Sortotoimia kohdistetaan oppositiotoimijoihin, erityisesti RPF-puolueeseen kuulumattomiin poliittisiin vastustajiin, toimittajiin ja ihmisoikeusaktivisteihin. Poliittiselle pluralismille, vallanjaolle, vapaasti toimivalle kansalaisyhteiskunnalle ja ilmaisun- ja mielipiteenvapaudelle on vain vähän tilaa.[[61]](#footnote-61)

Bertelsmann Stiftung toteaa vuosia 2021 ja 2022 käsittelevässä demokratiakatsauksessaan, että Ruandan kansanmurhaa seuranneiden vuosien aikana RPF otti tiukan otteen maan poliittisesta järjestelmästä. Koko 1990-luvun ajan vakiintuneen aseman saavuttaneet hutupoliitikot joutuivat lähtemään maanpakoon, salamurhien kohteeksi tai korruptiosyytteiden kohteiksi. Näitä metodeja on sittemmin sovellettu kaikki nykyhallinnon poliittisiin vastustajiin usein naamioituna kansanmurhasyytteiksi tai epäilyiksi etnisten vihamielisyyksien ruokkimisesta. RPF:n johtama hallitus on myös ottanut silmätikukseen hallinnon vastustajia Ruandan ulkopuolella; erityisesti Ruandan suora ja epäsuora osallisuus Kongon konflikteihin on herättänyt kansainvälisen yhteisön paheksunnan. Lisäksi hallitus on suorittanut joidenkin keskeisten hallituksen vastustajien kohdennettuja salamurhia ulkomailla. Vuosikymmenten vallassaolonsa aikana RPF on laajentanut poliittista vaikutusvaltaansa poliittisen kentän kaikille tasoille, ja tunnustetut oppositiopuolueet toimivat sen ohjauksessa ja yhteisymmärryksessä RPF:n kanssa. Hallitus on aloittanut useita poliittisia uudistuksia myös alemmilla hallinnon tasoilla; näiden uudistusten tavoitteena on ollut saavuttaa enemmän jalansijaa ja vaikutusvaltaa myös paikallistason päätöksenteossa.[[62]](#footnote-62)

Freedom House -järjestön vuoden 2022 tapahtumia tarkastelevan, perusoikeuksien ja kansalaisvapauksien toteutumista Ruandassa arvioivan raportin mukaan Ruandaa ei pidetä vapaana valtiona: poliittisten oikeuksien toteutumisessa Ruanda saa 8/40 pistettä ja kansalaisvapauksien osalta 15/60 eli yhteensä 23/100 pistettä. Kuten Bertelsmann Stiftung[[63]](#footnote-63), myös Freedom House toteaa, että RPF on onnistunut pitämään yllä verrattain hyvää yleisen turvallisuuden ilmapiiriä, kitkemään korruptiota ja parantamaan talouskasvua, mutta samalla hallitus on tukahduttanut poliittisen kritiikin ja oppositioäänet kaikki kansan kerrokset läpäisevällä valvonnalla, uhkailulla ja pelottelulla, mielivaltaisilla pidätyksillä, kidutuksella sekä maanpaossa elävien poliittisten vastustajien pidätyksillä ja salamurhilla. Freedom Housen demokratiakatsauksen osa-alue ”riippumaton oikeuslaitos” saa 0/4 pistettä, mikä tarkoittaa, että oikeuslaitos ei toimi itsenäisesti tai poliittisesta ohjailusta riippumattomana, vaan toimeenpanovalta ohjailee oikeuslaitoksen toimintaa. Presidentti nimittää oikeusvirkamiehet, eivätkä tuomarit juurikaan tee hallituksen tahdolle vastaisia päätöksiä, etenkään poliittisesti arkaluontoisissa tapauksissa. Oikeudenmukaisen oikeudenkäynnin edellytykset eivät täyty, ja valtion turvallisuusjoukot syyllistyvät säännöllisesti mielivaltaisiin pidätyksiin ja vangitsemisiin. Tällaisten pidätysten kohteena ovat usein myös poliittiset vastustajat ja toisinajattelijat. Pidätettyjä pidetään usein vangittuna yli lain salliman 72 tunnin esitutkintavankeusajan, eikä heillä ole saatavillaan asianajajaa tai oikeusapua, ja monet tunnustukset perustuvat uhkailuun ja väkivaltaan. Myös ulkomailla elävät hallituksen vastustajina pidetyt henkilöt joutuvat usein mielivaltaisten pidätysten ja näytösoikeudenkäyntien uhreiksi. Esimerkiksi Ruandan kansanmurhan sankarina pidetty Paul Rusesabagina, joka on sittemmin saanut Belgian kansalaisuuden ja oleskellut Yhdysvalloissa, kaapattiin viranomaisten toimesta vuonna 2020 ja tuotiin Ruandaan kohtaamaan syytteet terrorismirikoksista. Vuonna 2021 Rusesabagina tuomittiin 25 vuoden vankeusrangaistukseen oikeudenkäynnin jälkeen, joka ei täyttänyt oikeudenmukaisen oikeudenkäynnin vaatimuksia. Rusesabagina vapautettiin kuitenkin valitustuomioistuimen päätöksellä vuonna 2022.[[64]](#footnote-64)

Vaikka Ruandan lainsäädäntö takaa kaikille kansalaisille tasa-arvoisen kohtelun yhteiskunnassa ja esimerkiksi koulutuksessa ja työnsaannissa, tutsien vähemmistöryhmä kokee ns. positiivista syrjintää em. alueilla. Englantia puhuvat tutsit ovat myös valta-asemassa hallituksen tehtävissä ja muissa julkisissa viroissa. Hutut, jotka edustavat n. 85 %:a Ruandan asukkaista, kokevat epävirallista syrjintää esimerkiksi työnsaannissa ja stipendien jaossa. Twa-vähemmistö on jo pitkään kokenut syrjintää eri palveluiden kuten koulutuksen, työn ja terveydenhuollon saamisessa.[[65]](#footnote-65)

HRW:n vuoden 2023 tapahtumia käsittelevän raportin mukaan julkiset kommentaattorit, toimittajat, oppositiotoimijat ja muut Ruandan hallintoa ja sen toimintaa avoimesti kritisoivat toimijat joutuivat edelleen erilaisten oikeudenloukkausten kuten mielivaltaisten oikeudenkäyntien, pakkokatoamisten ja epäselvien kuolemantapausten uhreiksi. Esimerkiksi tammikuussa 2023 toimittajat John Williams Ntwali kuoli epäselvissä olosuhteissa. RPF ja sen tukijat ovat hyödyntäneet erilaisia keinoja siihen kohdistuvan (todellisen ja oletetun) kritiikin tukahduttamiseen myös maan rajojen ulkopuolella. Vuoden 2024 yleisvaalien alla poliittisen opposition toimintamahdollisuudet ovat HRW:n mukaan olemattomat sekä RPF-puolueen sisällä että muiden poliittisten toimijoiden keskuudessa. Myös valtion viranomaisia (ts. RPF:n jäseniä) on pidätetty heidän osallistuttuaan perinteisiin seremonioihin, joiden on epäilty uhkaavan Ruandan ”yhtenäisyyttä”. Ruandan vankiloissa on useita oppositiotoimijoita, jotka on vangittu selvästi poliittisin perustein. Erityisesti RPF-puolueen ja valtion turvallisuusjoukkojen suorittamista oikeudenloukkauksista (ml. mielivaltaiset pidätykset, tapot ja kidutukset) raportoineet toimittajat ja poliittiset kommentaattorit ovat vaarassa joutua pidätetyksi ja vangituksi ilman oikeudenmukaista oikeudenkäyntiä.[[66]](#footnote-66)

Ruandan sotilaalliset toimet naapurimaiden alueella ovat heikentäneet alueen pakolaistilannetta. Ruandan armeija siirsi vuonna 2023 joukkoja Kongon itäosiin tukemaan sotilaallisesti M23-tutsikapinallisryhmittymää auttaen kapinallisia laajentamaan toiminta-alueitaan Rutshurun ja Masisin territorioiden alueella. Ruandan tukemat M23-kapinalliset ovat syyllistyneet laittomiin tappoihin ja teloituksiin, raiskauksiin ja muihin ilmeisiin sotarikoksiin sitten vuoden 2022. Vuonna 2023 lisääntyneet räjähdeiskut Pohjois-Kivun tiheästi asuttuihin kaupunkikohteisiin aiheuttivat lukuisia siviilikuolemia, loukkaantumisia, infrastruktuuriin kohdistuvia tuhoja ja pahensivat entisestään äärimmäisen heikkoa humanitaarista tilannetta. M23-kapinallisryhmän toiminta itä-Kongossa on pakottanut yli miljoona kongolaista pakenemaan kodeistaan. Tammikuussa 2023 pitämässään puheessa Paul Kagame teki pakolaistilanteesta poliittisen ongelman viitaten Ruandassa oleskeleviin kongolaispakolaisiin[[67]](#footnote-67). Ruandassa turvallisuusviranomaiset ovat jatkaneet katujen ”siivoamista” ei-toivotuista aineksista kuten katulapsista ja -kauppiaista, seksityöntekijöistä, kodittomista ja kerjäläisistä erityisesti kansainvälisten tapahtumien yhteydessä. Pidätetyt viedään yleensä Gikondon pidätyskeskukseen[[68]](#footnote-68) (”Transit center”), jossa heitä pidetään vasten tahtoaan ns. kansallisen kuntoutusohjelman varjolla. HRW:n mukaan Gikondossa on raportoitu vakavia kaltoinkohtelu- ja väkivaltatapauksia ja pidätettyjen pitämistä kammottavissa olosuhteissa. Vuonna 2023 raportoitiin myös maan virallisissa vankiloissa tapahtuneista kidutustapauksista.[[69]](#footnote-69)

HRW:n lokakuussa 2023 julkaisemassa laajassa raportissa kerrotaan Ruandan hallituksen maan rajojen ulkopuolella suorittamasta sorrosta, jonka kohteeksi joutuvat myös diasporassa elävät kansalaiset. Valtaantulonsa jälkeen vuonna 1994 RPF-puolue on vastannut siihen kohdistuvaan kritiikkiin usein väkivallalla ja kohdistanut sitä kritisoineisiin henkilöihin erilaisia kostotoimia kuten mielivaltaisia tappoja, pakkokatoamisia, kidutusta, poliittisesti motivoituneita oikeudenkäyntejä ja syyteprosesseja, mielivaltaisia ja laittomia pidätyksiä ja vangitsemisia, uhkailua, häirintää, ahdistelua sekä fyysistä valvontaa. Ulkomailla asuviin kansalaisiin kohdistuvat valvonta- ja häirintätoimet voidaan nähdä hallituksen pyrkimyksenä tukahduttaa kaikenlainen siihen kohdistuva kritiikki. HRW:n mukaan kieltäytymällä palaamasta Ruandaan ja kritisoimalla maan nykyistä johtoa ulkomailta käsin diasporassa elävät pakolaiset ja turvapaikanhakijat rapauttavat myös valtiovallan ylläpitämää kuvaa Ruandasta maana, ”josta kukaan ei pakene”.[[70]](#footnote-70)

Myös muut ihmisoikeustarkkailijat ja -järjestöt toteavat Ruandaa koskevissa raporteissaan, että RPF:n johtama viranomaiskoneisto syyllistyy poliittisten vastustajiensa ja sitä kritisoiviin tahoihin kohdistuviin oikeudenloukkauksiin myös kotimaan ulkopuolella. Mielivaltaisten ja laittomien tappojen, sieppausten ja pidätysten lisäksi hallitus syyllistyy USDOS:in vuoden 2022 tapahtumia käsittelevän ihmisoikeusraportin mukaan kidutukseen sekä julmaan, epäinhimilliseen ja alentavaan kohteluun ja rangaistuksiin. Maan vankilaolosuhteet ovat edelleen julmat ja epäinhimilliset, ja mielipiteen-, sanan- ja ilmaisun- sekä mediavapauteen kohdistuu vakavia rajoituksia[[71]](#footnote-71). Toimittajia uhkaillaan, sensuroidaan ja asetetaan syytteeseen; internetin käyttöä rajoitetaan ja kansalaisten kokoontumis- ja yhdistymisvapautta rajoitetaan huomattavasti. Kansalais- ja ihmisoikeusjärjestöjen toimintaa rajoitetaan äärimmäisen tiukalla lainsäädännöllä; poliittinen osallistuminen on äärimmäisen rajoitettua, ja kotimaisten ja kansainvälisten ihmisoikeusjärjestöjen toiminta tiukkojen rajoitusten ja jatkuvan häirinnän vuoksi todella vaikeaa.[[72]](#footnote-72)

## Lähteet

AA (Anadolu Ajansi) 27.8.2020. *Crimes rwandais en RDC: Martin Fayulu exige l’expulsion de l’ambassadeur du Rwanda*. <https://www.aa.com.tr/fr/afrique/crimes-rwandais-en-rdc-martin-fayulu-exige-l-expulsion-de-l-ambassadeur-du-rwanda-/1955186> (käyty 22.3.2024).

Africanews & AP (Associated Press) 31.12.2020. *Survivours still seek justice 22 years after DR Congos's Makobola massacre.* <https://www.africanews.com/2020/12/31/survivours-still-seek-justice-22-years-after-dr-congos-s-makobola-massacre/> (käyty 22.3.2024).

Amnesty International

27.3.2023. *Report on the human rights situation covering 2022. Rwanda.* <https://www.amnesty.org/en/location/africa/east-africa-the-horn-and-great-lakes/rwanda/report-rwanda/> (käyty 23.3.2024).

2/1996. *Rwanda and Burundi: The return home: rumours and realities*. <https://www.amnesty.org/en/documents/afr02/001/1996/en/> (käyty 21.3.2024).

9/1995. *Rwanda and Burundi: A call for action by the international community.* <https://www.amnesty.org/en/documents/afr02/024/1995/en/> (käyty 21.3.2024).

Bertelsmann Stiftung 19.3.2024. *BTI 2024 Country Report – Rwanda.* <https://bti-project.org/fileadmin/api/content/en/downloads/reports/country_report_2024_RWA.pdf> (käyty 23.3.2024).

Britannica / The Editors of Encyclopaedia 17.1.2024. "Paul Kagame". *Encyclopedia Britannica.* <https://www.britannica.com/biography/Paul-Kagame> (käyty 28.2.2024).

CNN (Cable News Network) / Fox, Kara 2.10.2018. *Freed Rwandan opposition leader: 'If you have other opinions, they put you in jail'.* <https://edition.cnn.com/2018/10/02/africa/victoire-ingabire-freed-asequals-africa-intl/index.html> (käyty 15.3.2024).

CNN (Cable News Network) / Ingabire, Victoire 3.10.2022. *Opinion: Inside the prison where sunlight ceases to exist.* <https://edition.cnn.com/2022/10/03/opinions/rwanda-prison-uk-asylum-seeker-umuhoza/index.html> (käyty 15.3.2024).

The East African

24.2.2017. *End of an era as first inmates leave Nyarugenge Prison.* <https://www.theeastafrican.co.ke/tea/rwanda-today/news/end-of-an-era-as-first-inmates-leave-nyarugenge-prison-1362312> (käyty 15.3.2024).

4.4.2015. *Change of tune by convicts might result in genocide denial: Officials.* <https://www.theeastafrican.co.ke/tea/rwanda-today/news/change-of-tune-by-convicts-might-result-in-genocide-denial-officials--1334448> (käyty 15.3.2024).

Freedom House 2023. *Freedom in the World 2023. Rwanda.* <https://freedomhouse.org/country/rwanda/freedom-world/2023> (käyty 24.3.2024).

The Guardian 12.9.2010. *Congo examines mass graves to find proof of revenge genocide on Hutus.* <https://www.theguardian.com/world/2010/sep/12/congo-forensic-scientists-hutu-genocide> (käyty 6.3.2024).

Hintjens, Helen & van Oijen, Jos / ISS (International Institute of Social Studies) 6.7.2020. *Elementary forms of collective denial: The 1994 Rwanda Genocide.* <https://www.iss.nl/en/news/elementary-forms-collective-denial-1994-rwanda-genocide-0> (käyty 6.3.2024).

HRW (Human Rights Watch)

18.1.2024. *Rwanda: End Abuses Against Journalists.* <https://www.hrw.org/news/2024/01/18/rwanda-end-abuses-against-journalists> (käyty 15.3.2024).

11.1.2024. *World Report 2024. Rwanda Events of 2023.* <https://www.hrw.org/world-report/2024/country-chapters/rwanda> (käyty 15.3.2024).

10.10.2023. *“Join Us or Die”. Rwanda’s Extraterritorial Repression.* <https://www.hrw.org/report/2023/10/10/join-us-or-die/rwandas-extraterritorial-repression> (käyty 25.3.2024).

11.1.2023. *Rwanda’s President Politicizes Refugee Rights.* <https://www.hrw.org/news/2023/01/11/rwandas-president-politicizes-refugee-rights> (käyty 25.3.2024).

13.6.2022. *Rwanda: Jailed Critic Denounces Torture in Prison.* <https://www.hrw.org/news/2022/06/13/rwanda-jailed-critic-denounces-torture-prison> (käyty 15.3.2024).

13.9.2019. *Rwandans Charged With Murder of Exiled Critic.* <https://www.hrw.org/news/2019/09/13/rwandans-charged-murder-exiled-critic> (käyty 12.3.2024).

16.1.2019. *Hope for Justice for Murdered Rwandan Critic.* <https://www.hrw.org/news/2019/01/16/hope-justice-murdered-rwandan-critic> (käyty 12.3.2024).

28.3.2014. *Rwanda: Justice After Genocide – 20 Years On.* <https://www.hrw.org/news/2014/03/28/rwanda-justice-after-genocide-20-years> (käyty 4.3.2024).

30.10.2012. *Rwanda: Eight-Year Sentence for Opposition Leader.* <https://www.hrw.org/news/2012/10/30/rwanda-eight-year-sentence-opposition-leader> (käyty 22.3.2024).

11.12.2008. *Killings in Kiwanja. The UN’s Inability to Protect Civilians.* <https://www.hrw.org/report/2008/12/11/killings-kiwanja/uns-inability-protect-civilians> (käyty 22.3.2024).

ICPR (Institute for Crime & Justice Policy Research) / Fair, Helen & Walmsley, Roy 10/2021. *World Prison Population List. Thirteenth edition.* <https://www.prisonstudies.org/sites/default/files/resources/downloads/world_prison_population_list_13th_edition.pdf> (käyty 22.3.2024).

Independent 29.2.1996. *Revenge by Tutsis claimed 100,000 victims, paper says.* <https://www.independent.co.uk/news/world/revenge-by-tutsis-claimed-100-000-victims-paper-says-1321631.html>(käyty 20.3.2024).

Jambonews

30.8.2020. *Rwanda: “We want to know the fate of our disappeared loved ones” – Claudine Mukashema*. <https://www.jambonews.net/en/actualites/20200830-rwanda-we-want-to-know-the-fate-of-our-disappeared-loved-ones-claudine-mukashema/> (käyty 12.3.2024).

24.8.2019. *Rwanda: My youth in the 1930 Prison from 1995 to 2005.* <https://www.jambonews.net/en/actualites/20190824-rwanda-my-youth-in-the-1930-prison-from-1995-to-2005/> (käyty 12.3.2024).

Jambonews / Mbonyumutwa, Ruhumuza 12.1.2024. *Rwanda: journalist Dieudonné Niyonsenga denounces inhumane conditions of detention.* <https://www.jambonews.net/en/actualites/20240112-rwanda-journalist-dieudonne-niyonsenga-denounces-inhumane-conditions-of-detention/> (käyty 22.3.2024).

Jambonews / Mitari, Jean 9.4.2013. *Assassinats des trois évêques en 1994 au Rwanda: «l’ordre venait de Kagame ».* <https://www.jambonews.net/actualites/20130409-assassinats-des-trois-eveques-en-1994-au-rwanda-lordre-venait-de-paul-kagame/> (käyty 22.3.2024).

Joint Evaluation of Emergency Assistance to Rwanda / OECD (Organisation for Economic Co-operation and Development) 1995. *The International Response to Conflict and Genocide: Lessons from the Rwanda Experience. Study 1. Historical Perspective: Some Explanatory Factors.* <https://www.oecd.org/derec/unitedstates/50189653.pdf> (käyty 6.3.2024).

Kisangani, Emizet 2000. “The Massacre of Refugees in Congo: A Case of UN Peacekeeping Failure and International Law.” *The Journal of Modern African Studies*, vol. 38, no. 2, s. 163–202. Saatavilla: JSTOR-sivustolla <http://www.jstor.org/stable/161648> [edellyttää kirjautumista] (käyty 6.3.2024).

KT (Kigali Today) Press / Ntirenganya, Emma Claudine 24.1.2023. *The Truth About Gitarama Prison.* <https://www.ktpress.rw/2023/01/the-truth-about-gitarama-prison/> (käyty 8.3.2024).

Maahanmuuttovirasto / Maatietopalvelu

21.10.2023. *Kongon demokraattinen tasavalta / Pohjois-Kivun, Etelä-Kivun ja Iturin turvallisuustilanteiden kehitys 2020–2023 sekä humanitaarinen tilanne, ruandalaistaustaisiin (banyarwandat, banyamulenget) kohdistuneet oikeudenloukkaukset; pakkorekrytointi* [kyselyvastaus]. Saatavilla: Tellus-maatietokannassa.

7.7.2023. *Ruanda / Gakon sotilasakatemia* [kyselyvastaus]. Saatavilla: Tellus-maatietokannassa.

30.10.2020. *Ruanda / ihmiskauppa (prostituutio) hotelleissa, ihmiskaupan uhrien asema* [kyselyvastaus]. Saatavilla: Tellus-maatietokannassa.

McKenna, Amy 28.4.2023. "Rwandan Patriotic Front". *Encyclopedia Britannica.* <https://www.britannica.com/topic/Rwandan-Patriotic-Front> (käyty 28.2.2024).

Medium / Intumwa, Revelation 11.6.2018. *Kagame’s clergy assasinations.* <https://medium.com/@heavenzjo/kagames-clergy-assassinations-14f323874fd1> (käyty 22.3.2024).

Mirror / Lynch, Benjamin 14.7.2022. *Inside world's worst prison where inmates kill each other and then eat the dead.* <https://www.mirror.co.uk/news/weird-news/inside-worlds-worst-prison-inmates-27452590> (käyty 23.3.2024).

ModernGhana / Savage, Joel 6.12.2022. *The Horrors Within Rwanda's Gitarama Central Prison's Walls.* <https://www.modernghana.com/news/1199278/the-horrors-within-rwandas-gitarama-central-priso.html> (käyty 23.3.2024).

MTV Uutiset 7.4.2019. *100 päivää, yli 800 000 murhattua – Ruanda suree 25 vuoden takaista kansanmurhaa, josta annettiin tuomio Suomessakin.* <https://www.mtvuutiset.fi/artikkeli/ruandassa-surraan-25-vuoden-takaista-kansanmurhaa-sadan-paivan-aikana-tapettiin-yli-800-000-ihmista/7355442> (käyty 29.2.204).

Mugisho, Patrick 26.4.2021. *Rethinking Social Justice to Restore Forgotten Memories: A step towards reconciliation and peace in Eastern Democratic Republic of Congo (DRC). The cases of Kasika and Makobola* [opinnäytetyö] Boston College School of Theology and Ministry. <https://dlib.bc.edu/islandora/object/bc-ir:109186/datastream/PDF/view> (käyty 22.3.2024).

Prunier, Gérard 2009. *Africa’s World War: Congo, the Rwandan Genocide, and the Making of a Continental Catastrophe.* Oxford University Press, USA.

RFI (Radio France Internationale) 4.9.2020. *RDC: 22 ans après le massacre, retour à Kasika où la blessure des charniers reste vive.* <https://www.rfi.fr/fr/afrique/20200904-rdc-22-ans-apr%C3%A8s-le-massacre-retour-%C3%A0-kasika-o%C3%B9-la-blessure-charniers-reste-vive> (käyty 22.3.2024).

Thomson, Susan 2017. “The Long Shadow of Genocide in Rwanda.” *Current History*, vol. 116, no. 790, s. 183–88. Saatavilla: JSTOR-sivustolla <https://www.jstor.org/stable/48614260> [edellyttää kirjautumista] (käyty 6.3.2024).

UNHCR (United Nations High Commissioner for Refugees) 2000. *The State of The World's Refugees 2000: Fifty Years of Humanitarian Action - Chapter 10: The Rwandan genocide and its aftermath.* <https://www.unhcr.org/ie/media/state-worlds-refugees-2000-fifty-years-humanitarian-action-chapter-10-rwandan-genocide-and> (käyty 20.3.2024).

USDOS (United States Department of State)

20.3.2023. *Rwanda 2022 Human Rights Report.* <https://www.state.gov/wp-content/uploads/2023/03/415610_RWANDA-2022-HUMAN-RIGHTS-REPORT.pdf> (käyty 23.3.2024).

11.3.2010. *2009 Country Reports on Human Rights Practices – Rwanda*. Saatavilla. Refworld-tietokannassa <https://www.refworld.org/reference/annualreport/usdos/2010/en/71481> (käyty 20.3.2024).

25.2.2000. *U.S. Department of State Country Report on Human Rights Practices 1999 – Rwanda*. Saatavilla: Refworld-tietokannassa <https://www.refworld.org/reference/annualreport/usdos/2000/en/25553> (käyty 23.3.2024).

26.2.1999. *U.S. Department of State Country Report on Human Rights Practices 1998 – Rwanda*. Saatavilla: Refworld-tietokannassa <https://www.refworld.org/reference/annualreport/usdos/1999/en/25328> (käyty 23.3.2024).

30.1.1998. *U.S. Department of State Country Report on Human Rights Practices 1997 – Rwanda*.Saatavilla: Refworld-tietokannassa <https://www.refworld.org/reference/annualreport/usdos/1998/en/23714> (käyty 20.3.2024).

30.1.1997. *U.S. Department of State Country Report on Human Rights Practices 1996 – Rwanda*. Saatavilla: Refworld-tietokannassa <https://www.refworld.org/reference/annualreport/usdos/1997/en/24659> (käyty 20.3.2024).

Van Reybrouck, David 2014. *Congo: The Epic History of a People.* HarperCollins Publishers, New York.

Yle Uutiset 19.6.2012. *YK:n Ruanda-tuomioistuin antoi viimeisen tuomionsa upseerille.* <https://yle.fi/a/3-6188611> (käyty 29.2.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Tässä vastauksessa käytetään Kongon demokraattisesta tasavallasta lyhyempää nimitystä ”Kongo”. Kongon virallinen nimi oli vuosina 1971–1997 ”Zaire”, joten ennen vuotta 1997 kuvatuissa tapahtumissa ja lähteissä valtioon viitataan sen silloisella nimellä. [↑](#footnote-ref-1)
2. Ks. USDOS 30.1.1997; USDOS 30.1.1998; USDOS 26.2.1999; USDOS 25.2.2000. [↑](#footnote-ref-2)
3. Ks. esim. Joint Evaluation of Emergency Assistance to Rwanda / OECD 1995, s. 50. [↑](#footnote-ref-3)
4. Ks. esim. Dizolele / Foreign Policy 29.5.2021. Usein esitetty arvio kansanmurhan uhriluvusta on n. 800 000 (ks. esim. MTV Uutiset 7.4.2019). Hintjens & van Oijen asettavat arvion laajalle haitarille 500 000–1 000 000 (Hintjens & Oijen / ISS 6.7.2020). [↑](#footnote-ref-4)
5. Dizolele / Foreign Policy 29.5.2021. [↑](#footnote-ref-5)
6. Joint Evaluation of Emergency Assistance to Rwanda / OECD 1995, s. 50-51. Alkuperäinen lähde: Lemarchand 1995. [↑](#footnote-ref-6)
7. HRW 28.3.2014. [↑](#footnote-ref-7)
8. Rwandan Patriotic Front (RPF) eli Front Patriotique Rwandais (FPR) (suom. “Ruandan isänmaallinen rintama”) on vuodesta 1987 nykyisellä nimellään tunnettu, Ugandassa maanpaossa eläneiden tutsien perustama kapinallisjärjestö ja sittemmin Ruandassa vuodesta 1994 valtaa pitänyt poliittinen puolue, jonka johtajana on vuodesta 1998 eteenpäin toiminut Ruandan nykyinen presidentti Paul Kagame. Kagame on toiminut Ruandan presidenttinä vuodesta 2000 eteenpäin; ensimmäiset Ruandan kansanmurhan jälkeiset vaalit järjestettiin vuonna 2003, jolloin Kagame valittiin virallisesti presidentiksi. Vuoden 2003 vaalit päättivät yhdeksän vuoden väliaikaisen (ts. siirtymäkauden) hallituksen valtakauden. (McKenna / Britannica 28.4.2023; Britannica 17.1.2024.). Lisätietoa RPF:stä, sen toiminnasta ja toiminnan vaikutuksista Burundissa löytyy myös Maahanmuuttoviraston maatietopalvelun kyselyvastauksesta: ”Burundi / Burundin pääkaupungissa Bujumburan alueella toimineet tutsi-militiat vuosina 1990-1994 ja niiden toiminta Burundin ja Ruandan sisällissodissa” (julkaistaan maaliskuussa 2024). [↑](#footnote-ref-8)
9. Ks. esim. USDOS 30.1.1997; USDOS 30.1.1998; USDOS 26.2.1999; USDOS 25.2.2000; Van Reybrouck 2014; UNHCR 2000; HRW 28.3.2014; Independent 29.2.1996; The Guardian 12.9.2010; Dizolele / Foreign Policy 29.5.2021; Thomson 2017, s. 184. [↑](#footnote-ref-9)
10. Vay Reybrouck 2014; UNHCR 2000, s. 259-263; Kisangani 2000, s. 163-164; HRW 28.3.2014. [↑](#footnote-ref-10)
11. Independent 29.2.1996. [↑](#footnote-ref-11)
12. Van Reybrouck 2014, s. 425. Alkuperäinen lähde: Prunier 2009, s. 148. [↑](#footnote-ref-12)
13. Kisangani 2000, s. 163-164. [↑](#footnote-ref-13)
14. Hintjens & van Oijen / ISS 6.7.2020. [↑](#footnote-ref-14)
15. Dizolele / Foreign Policy 29.5.2021. [↑](#footnote-ref-15)
16. HRW 13.9.2019. Ks. myös HRW 16.1.2019. [↑](#footnote-ref-16)
17. Medium / Intumwa 11.6.2018. Sama uutinen on julkaistu aiemmin myös ranskaksi: Jambonews / Mitari 9.4.2013. [↑](#footnote-ref-17)
18. The Guardian 12.9.2010. [↑](#footnote-ref-18)
19. Van Reybrouck 2014, s. 420-428, s. 452. [↑](#footnote-ref-19)
20. Ks. esim. RFI 4.9.2020; AA 27.8.2020. [↑](#footnote-ref-20)
21. Africanews & AP 31.12.2020; Mugisho 26.4.2021. [↑](#footnote-ref-21)
22. HRW 11.12.2008. [↑](#footnote-ref-22)
23. UNHCR 11.10.1994. [↑](#footnote-ref-23)
24. HRW 28.3.2014. [↑](#footnote-ref-24)
25. Yle Uutiset 19.6.2012. [↑](#footnote-ref-25)
26. MTV Uutiset 7.4.2019. [↑](#footnote-ref-26)
27. <https://www.refworld.org/search?keywords=united+states+department&order=asc&sm_country_name%5B%5D=Rwanda&sm_document_source_name%5B%5D=United+States+Department+of+State&sort=ds_created&page=1>. [↑](#footnote-ref-27)
28. USDOS 30.1.1997. [↑](#footnote-ref-28)
29. Amnesty International 9/1995; Amnesty International 2/1996. [↑](#footnote-ref-29)
30. USDOS 30.1.1998. [↑](#footnote-ref-30)
31. USDOS 30.1.1998. [↑](#footnote-ref-31)
32. USDOS 26.2.1999. [↑](#footnote-ref-32)
33. USDOS 25.2.2000. [↑](#footnote-ref-33)
34. USDOS 11.3.2010. [↑](#footnote-ref-34)
35. USDOS 11.3.2010. [↑](#footnote-ref-35)
36. The East African 24.2.2017. [↑](#footnote-ref-36)
37. Jambonews-sivuston uutisissa ja artikkeleissa korostuu Kagamen ja RPF-puolueen vastainen diskurssi (ks. esim. Jambonews 30.8.2020 ja samalla sivustolla nostetut artikkelitärpit). [↑](#footnote-ref-37)
38. Jambonews 24.8.2019. [↑](#footnote-ref-38)
39. Jambonews 24.8.2019. [↑](#footnote-ref-39)
40. Jambonews 24.8.2019. [↑](#footnote-ref-40)
41. Ingabiren pidätyksestä ja oikeudenkäynnistä lisätietoa mm. HRW 30.10.2012. [↑](#footnote-ref-41)
42. ICPR / Fair & Walmsley 10/2021: <https://www.prisonstudies.org/sites/default/files/resources/downloads/world_prison_population_list_13th_edition.pdf> [↑](#footnote-ref-42)
43. HRW:n lokakuussa 2012 julkaiseman uutisen mukaan tuomion pituus oli 8 vuotta (HRW 30.10.2012). [↑](#footnote-ref-43)
44. CNN / Ingabire 3.10.2022. [↑](#footnote-ref-44)
45. Mirror / Lynch 14.7.2022. [↑](#footnote-ref-45)
46. Daily Star 9.9.2023. [↑](#footnote-ref-46)
47. Daily Star 9.9.2023; ModernGhana / Savage 6.12.2022. [↑](#footnote-ref-47)
48. Daily Star 9.9.2023. [↑](#footnote-ref-48)
49. KT Press / Ntirenganya 24.1.2023. [↑](#footnote-ref-49)
50. Thomson 2017. [↑](#footnote-ref-50)
51. Yhteisöperusteisissa gacaca-tuomioistuimissa ei ollut tuomareita tai asianajajia (Thomson 2017, s. 183). [↑](#footnote-ref-51)
52. HRW 28.3.2014. [↑](#footnote-ref-52)
53. Yle Uutiset 19.6.2012. [↑](#footnote-ref-53)
54. MTV Uutiset 7.4.2019. [↑](#footnote-ref-54)
55. Thomson 2017, s. 185. [↑](#footnote-ref-55)
56. Thomson 2017, s. 187-188. [↑](#footnote-ref-56)
57. Ks. USDOS 30.1.1997; USDOS 30.1.1998; USDOS 26.2.1999; USDOS 25.2.2000. [↑](#footnote-ref-57)
58. Ks. esim. USDOS 30.1.1997; USDOS 30.1.1998; USDOS 26.2.1999; USDOS 25.2.2000; USDOS 11.3.2020; CNN / Ingabire 3.10.2022; HRW 18.1.2024; HRW 11.1.2024; Jambonews / Mbonyumutwa 12.1.2024. [↑](#footnote-ref-58)
59. CNN / Ingabire 3.10.2022; CNN / Fox 2.10.2018. [↑](#footnote-ref-59)
60. Ks. esim. HRW 18.1.2024; HRW 11.1.2024; HRW 13.6.2022. [↑](#footnote-ref-60)
61. Bertelsmann Stiftung 19.3.2024, s. 3; HRW 11.1.2014; Amnesty International 27.3.2023; Freedom House 2023; USDOS 20.3.2023. [↑](#footnote-ref-61)
62. Bertelsmann Stiftung 19.3.2024, s. 5. [↑](#footnote-ref-62)
63. Bertlesmann Stiftung 19.3.2024, s. 3. [↑](#footnote-ref-63)
64. Freedom House 2023. [↑](#footnote-ref-64)
65. Freedom House 2023. [↑](#footnote-ref-65)
66. HRW 11.1.2024. [↑](#footnote-ref-66)
67. Ks. myös HRW 11.1.2023. [↑](#footnote-ref-67)
68. Lisätietoa Gikondon ”kuntoutuskeskuksen toiminnasta” mm. Maahanmuuttoviraston maatietopalvelun vastauksesta ”Ruanda / ihmiskauppa (prostituutio) hotelleissa, ihmiskaupan uhrien asema (päivätty 30.10.2020). Saatavilla Tellus-maatietokannassa. [↑](#footnote-ref-68)
69. HRW 11.1.2024. [↑](#footnote-ref-69)
70. HRW 10.10.2023. [↑](#footnote-ref-70)
71. Toimittajien ja hallituskriitikoiden kohtelusta ks. myös Amnesty International 27.3.2023. [↑](#footnote-ref-71)
72. USDOS 20.3.2023, s. 1-2. [↑](#footnote-ref-72)